Telšių getas

Telšių getas – žydų getas, nuo 1941 m. rugsėjo 1 d. veikęs Telšiuose, Masčio ežero pakrantėje.

Į Telšius suvarytos žydės įkurdintos kelete nedidelių namų Elektrinės, Ežero ir Telšės gatvėse. Gete kalintos moterys gyveno skurdžiomis sąlygomis: miegodavo tiesiog ant grindų, nes nebuvo nei baldų, nei patalynės, valgyti kalinėms praktiškai neduodavo. Geto žydėms maisto parūpindavo telšiškiai. Ūkio darbams kalinės būdavo varomos į kaimus. Telšių gete veikė gydytojo Maušos Blato vadovaujama ambulatorija.

Šiaulių apygardos komisaras įsakė iki 1942 m. pradžios Telšių getą likviduoti. Rainiuose 1941 m. gruodžio 23–24 d. įvyko geto kalinių egzekucija. Maždaug 400 moterų žuvo, o apie 30 pavyko išvengti sušaudymo. Ištrūkusias žydes po Telšių geto likvidavimo priglobė ir slėpė vyskupas Vincentas Borisevičius.

Rašytojas I. Damba, pats kalėjęs Telšių gete, o vėliau išvykęs į Izraelį, publikavo prisiminimų knygą apie šį getą ir žydų bendruomenės žūtį.Telšiai. Žydai Lietuvoje. Suarchyvuota 2011-11-01.

 Išnašos 

 Nuorodos 
  Telšių getas: 81-osios sunaikinimo metinės, Žemaičių muziejus „Alka“
 Telšių geto kalinių žūtis 1941 m. gruodžio 23–24 d., Lietuvos gyventojų genocido ir rezistencijos tyrimo centras

Kategorija:Žydų getai vokiečių okupuotoje Lietuvoje
Kategorija:Telšiai